[{"text_idx": "#000003", "text": "Antau\u0306 kelkaj semajnoj ni veturis tien. Ne c\u0302ar ni nepre volis viziti la ac\u0302etfabrikon kun g\u0302ia enorma parkejo kaj vicego de pagejoj, sed c\u0302ar ni bezonis novan softablon kaj kelkajn pliajn umetojn, interalie novan lampeton por la televidtablo. Ni sukcese travivis la interpremig\u0302on en la mang\u0302ejo, trovis c\u0302ion bezonatan, kaj ec\u0302 la mono sufic\u0302is."}, {"text_idx": "#000004", "text": "Sed kiam ni venis hejmen, ni rimarkis, ke unu umeto mankas: la plasta ringo de la lamps\u0302irmilo, kiu ebligu fiksi g\u0302in sur tiu speco de lampo kiun ni ac\u0302etis."}, {"text_idx": "#000006", "text": "Mi retpos\u0302tis. Post semanjo venis la respondo: volonte oni havigos al ni la mankantan plastan ringeton, sed bonvolu unue doni la numeron de la kvitanco, kaj la numeron de la lampos\u0302irmilo."}, {"text_idx": "#000007", "text": "Post intensa serc\u0302ado ni devis konstati, ke la kvitanco ne plu troveblas. Kio restis? En libera tago mi prenis la au\u0306ton kaj veturis la tridek kilometrojn al la vendejo. Tie mi pacience atendis mian vicon por povi diskuti la plastringan problemon kun viva homo. S\u0302i estis tre afabla, sed devis konstati, ke tiaj ringoj mankas en la vendejego. Eblus mendi, sed dau\u0306rus tri semajnojn. Kaj poste mi devus denove veni persone por preni la ringeton \u2013 ial ne eblis sendi g\u0302in al mi pos\u0302te. S\u0302ang\u0302i la lampon kompreneble ne eblis \u2013 mi ja ne havis la kvitancon."}, {"text_idx": "#000008", "text": "Restis neniu maniero por solvi la aferon, krom ac\u0302eti tute novan lamps\u0302irmilon, kaj forj\u0302eti la unuan. Au\u0306 c\u0302u tamen?"}, {"text_idx": "#000009", "text": "Mi eniris la g\u0302ustan sekcion de la ac\u0302etfabriko, trovis la g\u0302ustan s\u0302irmilon, iom fingrumis la plastan ringeton sur g\u0302i, kaj subite rimarkis, ke g\u0302i iel nerimarkite migris en la pos\u0302on de mia jako. Hejme mi kontente muntis g\u0302in sur la lampon, kiu nun bele ornamas nian televidilan tablon."}, {"text_idx": "#000010", "text": "C\u0302u mi agis malmorale? Mi ja ne s\u0302telis, c\u0302ar la ringo estis g\u0302uste tia kiu devis veni kun la jam plene pagita lampos\u0302irmilo. Kaj eble la ac\u0302etonto de g\u0302uste tiu lamps\u0302irmilo ne bezonos la plastan ringeton, c\u0302ar li instalos g\u0302in sur alispeca lampo? Au\u0306 eble la ac\u0302etonto rimarkos la mankon de la ringo, kaj flankenmetos la s\u0302irmilon? Au\u0306 almenau\u0306 la ac\u0302etonto konservos la kvitancon, kaj povos s\u0302ang\u0302i la s\u0302irmilon, se la ringo estos bezonata?"}, {"text_idx": "#000011", "text": "Kaj cetere, kial entute mankis la ringo sur nia lampos\u0302irmilo? Eble g\u0302in pli frue forplukis iu alia, kiu same ne trovis alian solvon al sia dilemo de la mankanta ringo? Sed kiam do malaperis la unua ringo, kaj kie g\u0302i nun estas?"}, {"text_idx": "#000014", "text": "Ili certe donacus g\u0302in, se ili havus. Sed c\u0302ar ili ne havis, ili devus forpreni g\u0302in de alia lampos\u0302irmilo, kaj tiel igi tiun nevendebla... Hm, c\u0302u mi igis g\u0302in nevendebla?"}, {"text_idx": "#000015", "text": "Tute ne: la firmao havas kiom ajn da tiuj pecoj."}, {"text_idx": "#000017", "text": "Ja fakte Ikea pris\u0302telis vin, c\u0302ar vi ne ricevis tion por kio vi pagis! Do preni tiun ringeton estis ja nur akirado de tio kio jam apartenis al vi."}, {"text_idx": "#000018", "text": "Mi opinias, ke vi agis bone. Ja la ringeto estis via kiam vi ac\u0302etis la lampeton kaj vi pagis g\u0302in kiam vi iris en la pagejon."}, {"text_idx": "#000019", "text": "Sed eble mi ne agus same kiel vi. Mi ne scias."}]